CELEX: 32019R1795
Language: hu
Date: 2019-10-24 00:00:00
Title: Az Európai Parlament és a Tanács (EU) 2019/1795 rendelete (2019. október 24.) az (EU) 2019/501 és az (EU) 2019/502 rendeletnek az alkalmazási időszakuk tekintetében történő módosításáról (EGT-vonatkozású szöveg)

31.10.2019   
               
               
                  HU
               
               
                  Az Európai Unió Hivatalos Lapja
               
               
                  LI 279/1
               
            
         AZ EURÓPAI PARLAMENT ÉS A TANÁCS (EU) 2019/1795 RENDELETE
         (2019. október 24.)
         az (EU) 2019/501 és az (EU) 2019/502 rendeletnek az alkalmazási időszakuk tekintetében történő módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére és 100. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     2017. március 29-én Nagy-Britannia és Észak-Írország Egyesült Királysága (a továbbiakban: Egyesült Királyság) az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépési megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyságra többé már nem alkalmazhatók, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz.
                  
               
                     (2)
                  
                  
                     Felkészülve arra a lehetőségre, hogy az Egyesült Királyság 2019. március 30-án kilépési megállapodás nélkül lép ki az Unióból, az Unió és az Egyesült Királyság közötti alapszintű közúti teher- és személyszállítási összeköttetés biztosítása érdekében az Európai Parlament és a Tanács 2019. március 25-én elfogadta az (EU) 2019/501 rendeletet (3), az alapszintű légi összeköttetés biztosítása érdekében pedig az (EU) 2019/502 rendeletet (4).
                  
               
                     (3)
                  
                  
                     Az első hosszabbítás 2019. március 22-én történt elfogadása után az Európai Tanács 2019. április 11-én elfogadta az (EU) 2019/584 határozatot (5), amelyben az Egyesült Királyság újabb kérelme nyomán úgy határozott, hogy 2019. október 31-ig meghosszabbítja az EUSZ 50. cikkének (3) bekezdésében előírt időszakot. Az EUSZ 50. cikkének (3) bekezdésében előírt időszak 2019. október 31-én véget ér, kivéve, ha az Egyesült Királysággal az EUSZ 50. cikke (2) bekezdésének megfelelően megkötött, kilépésről rendelkező megállapodás hatályba lép az azon napot követő napig, amelytől kezdve a Szerződések az Egyesült Királyságra többé már nem alkalmazandók, vagy ha az Európai Tanács az Egyesült Királysággal egyetértésben az EUSZ 50. cikke (3) bekezdésében előírt határidő harmadik alkalommal történő meghosszabbításáról egyhangúlag határoz.
                  
               
                     (4)
                  
                  
                     Az (EU) 2019/501 rendelet alkalmazandósága 2019. december 31-én, az (EU) 2019/502 rendelet alkalmazandósága 2020. március 30-án megszűnik. Az EUSZ 50. cikkének (3) bekezdésében előírt időszak hét hónapos meghosszabbításából eredő hatás kezelése érdekében az említett rendeletek alkalmazási időszakát a rendkívüli intézkedésekre vonatkozó alapelvek és az eredetileg tervezett alkalmazási időszakok figyelembevételével meg kell hosszabbítani.
                  
               
                     (5)
                  
                  
                     mivel az EUSZ 50. cikkének (3) bekezdésében előírt időszak hét hónappal meghosszabbodik, ezért az (EU) 2019/501 rendelet alkalmazási időszakát hét hónappal, azaz 2020. július 31-ig meg kell hosszabbítani az eredetileg tervezett, az Egyesült Királyságnak az Unióból történő kilépésétől számított kilenc hónapos alkalmazási időszak fenntartása, valamint annak biztosítása érdekében, hogy az említett rendelet az alkalmazási időszaka tekintetében elérje arra irányuló célját, hogy a közúti összeköttetés folytonossága az Egyesült Királyság Unióból történő kilépésekor ideiglenesen fennálljon.
                  
               
                     (6)
                  
                  
                     Az eredetileg tervezett hat hónapos időtartamra biztosítani kell az utasok felvételének és leszállásának lehetőségét Írország határ menti régiójában az Írország és Észak-Írország közötti, nemzetközi, menetrend szerinti járatok vagy menetrend szerinti különcélú járatok keretében. Ezért az (EU) 2019/501 rendelet 2. cikke (3) bekezdésének d) pontjában említett befejező időpontra való hivatkozás helyébe az említett rendelet alkalmazása kezdőnapjától számított hat hónapos időszakra vonatkozó hivatkozásnak kell lépnie.
                  
               
                     (7)
                  
                  
                     Annak érdekében, hogy Írország határ menti régiójában az Írország és Észak-Írország közötti, nemzetközi, menetrend szerinti járatokon vagy menetrend szerinti különcélú járatokon folyamatos legyen az utasok felvételének és leszállásának lehetősége, az (EU) 2019/501 rendelet 4. cikkének (3) bekezdésében említett, az Egyesült Királyság autóbuszos személyszállító szolgáltatóinak kibocsátott engedélyek érvényességi idejét szintén hozzá kell igazítani ahhoz az új időponthoz, amely időpontban az említett rendelet alkalmazandósága megszűnik.
                  
               
                     (8)
                  
                  
                     A Bizottságra az (EU) 2019/501 rendelet 11. cikke (1) bekezdése szerint ruházott felhatalmazás gyakorlására szolgáló időszakot hozzá kell igazítani ahhoz az új időponthoz, amely időpontban az említett rendelet alkalmazandósága megszűnik.
                  
               
                     (9)
                  
                  
                     mivel az EUSZ 50. cikkének (3) bekezdésében előírt időszak hét hónappal meghosszabbodik, kiigazítás hiányában az (EU) 2019/502 rendelet nem módosulna, az eredeti szándék szerinti időszak kevesebb mint felében lenne alkalmazandó, ha alkalmazandósága 2020. március 30-án megszűnne. Ez jelentősen korlátozná azt az időszakot, amelyen belül az Egyesült Királyság fuvarozói járatokat üzemeltethetnének az Unióba. Következésképpen az eredetileg tervezett alkalmazási időszak figyelembevétele érdekében az (EU) 2019/502 rendelet alkalmazási időszakát hét hónappal meg kell hosszabbítani. Az (EU) 2019/502 rendeletnek az IATA 2020-as nyári menetrendi időszakának utolsó napjához igazodva legkésőbb 2020. október 24-én hatályát kell vesztenie.
                  
               
                     (10)
                  
                  
                     Tekintettel az Egyesült Királyság Unióból való kilépéséből fakadó sürgető helyzetre, helyénvalónak tűnt kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
                  
               
                     (11)
                  
                  
                     E rendeletnek sürgősen hatályba kell lépnie az Európai Unió Hivatalos Lapjában való kihirdetését követő napon, és azt az azon időpontot követő naptól kell alkalmazni, amelytől fogva az EUSZ 50. cikkének (3) bekezdése szerint a Szerződések többé már nem alkalmazhatók az Egyesült Királyságra és az Egyesült Királyságban, kivéve, ha addig az időpontig hatályba lép az Egyesült Királysággal megkötött, a kilépésről rendelkező megállapodás,
                  
               ELFOGADTA EZT A RENDELETET:
         
            1. cikk
            Az (EU) 2019/501 rendelet módosítása
            Az (EU) 2019/501 rendelet a következőképpen módosul:
            
                        1.
                     
                     
                        A 2. cikk (3) bekezdésének d) pontja helyébe a következő szöveg lép:
                        
                                    „d)
                                 
                                 
                                    utasok felvétele és leszállása Írország határ menti régiójában az Írország és Észak-Írország közötti, nemzetközi, menetrend szerinti járatok vagy menetrend szerinti különcélú járatok keretében, hat hónapos időszakra, amely e rendelet alkalmazásának a 12. cikk második bekezdésében megállapított kezdőnapjával veszi kezdetét;”
                                 
                              
                  
                        2.
                     
                     
                        A 4. cikk (3) bekezdésének helyébe a következő szöveg lép:
                        
                           „(3)   Az e cikk (2) bekezdése alapján érvényben maradó engedélyek az 1073/2009/EK rendelet 6–11. cikkében meghatározott szabályokra és eljárásokra is figyelemmel az e cikk (1) bekezdésében meghatározott célokra legfeljebb 2020. július 31-ig továbbra is használhatók, amennyiben azokat azonos feltételek mellett hosszabbították meg, vagy azokat a megállókat, a díjakat vagy a menetrendet illetően azonos feltételek mellett módosították.”
                        
                     
                  
                        3.
                     
                     
                        A 11. cikk (1) bekezdése helyébe a következő szöveg lép:
                        
                           „(1)   A Bizottságnak a 7. cikk (2) bekezdésében és a 8. cikk (2) bekezdésében említett, felhatalmazáson alapuló jogi aktus elfogadására vonatkozó felhatalmazása a 2020. július 31-ig terjedő időszakra szól.”
                        
                     
                  
                        4.
                     
                     
                        A 12. cikk negyedik bekezdése helyébe a következő szöveg lép:
                        „Ez a rendelet 2020. július 31-én hatályát veszti.”
                     
                  
         
            2. cikk
            Az (EU) 2019/502 rendelet módosítása
            A 16. cikk (4) bekezdésének b) pontja helyébe a következő szöveg lép:
            
                        „b)
                     
                     
                        2020. október 24-én.”.
                     
                  
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet az azt a napot követő naptól alkalmazandó, amelytől az EUSZ 50. cikkének (3) bekezdése szerint a Szerződések többé nem alkalmazandók az Egyesült Királyságra.
            E rendeletet nem kell alkalmazni akkor, ha az Egyesült Királysággal az EUSZ 50. cikke (2) bekezdésének megfelelően megkötött, kilépésről rendelkező megállapodás hatályba lép az azon napot követő napig, amelytől kezdve a Szerződések az Egyesült Királyságra többé már nem alkalmazandók.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Strasbourgban, 2019. október 24-én.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               T. TUPPURAINEN
            
         
         
            (1)  2019. szeptember 25-i vélemény (a Hivatalos Lapban még nem tették közzé).
         
            (2)  Az Európai Parlament 2019. október 22-i álláspontja (a Hivatalos Lapban még nem tették közzé) és a Tanács 2019.október 24-i határozata.
         
            (3)  Az Európai Parlament és a Tanács (EU) 2019/501 rendelete (2019. március 25.) Nagy-Britannia és Észak-Írország Egyesült Királyságának az Unióból történő kilépésével összefüggésben az alapszintű közúti teher- és személyszállítási összeköttetést biztosító közös szabályokról (HL L 85I., 2019.3.27., 39. o.).
         
            (4)  Az Európai Parlament és a Tanács (EU) 2019/502 rendelete (2019. március 25.) Nagy-Britannia és Észak-Írország Egyesült Királyságának az Unióból történő kilépésével összefüggésben az alapszintű légi összeköttetést biztosító közös szabályokról (HL L 85I., 2019.3.27., 49. o.).
         
            (5)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).